SAPD rou oor afsterwe van senior beampteGenl.maj. Theko Johannes Pharasi (59) (Foto: Verskaf) Die Suid-Afrikaanse Polisiediens (SAPD) is in rou gedompel ná die dood van genl.maj. Theko Johannes Pharasi (59), adjunkkommissaris vir sigbare polisiëring in Gauteng, Maandagoggend ná ŉ kort siekte. Pharasi sou in November op die ouderdom van 60 afgetree het. Brig. Mathapelo Peters, Gautengse polisiewoordvoerder, sê hulle het Maandagoggend met skok van dié polisieleier se onverwagse dood verneem. Pharasi het hom in 1980 as konstabel by die polisie aangesluit. Teen 2010 het hy gevorder tot die rang van generaal-majoor. Hy het in sy 40 jaar lange loopbaan verskeie sleutelposisies in Gautengse polisiestasies beklee. Hy was veral betrokke by die Johannesburgse distrikskantoor, waaronder Dobsonville, Orlando, Randfontein, Randburg, Johannesburg-Sentraal, Johannesburg-Oos en Alexandra. Pharasi het ook die rol as gebiedskommissaris van Johannesburg beklee voordat hy die leisels as provinsiale adjunkkommissaris vir sigbare polisiëring asook groepbevelvoerder in Johannesburg-Wes oorgeneem het. Hy is in Februarie verlede jaar heraangestel in die pos van provinsiale adjunkkommissaris vir sigbare polisiëring, wat hy beklee het tot sy onverwagse afsterwe. Lt.genl. Elias Mawela, die provinsiale polisiekommissaris van Gauteng, asook Faith Mazibuko, Gautengse LUR vir gemeenskapsveiligheid, het Maandag hul medelye betuig aan Pharasi se familie, vriende en kollegas oor sy heengaan. Vir hulle laat dié polisieleier ŉ groot leemte in die polisiediens. “Genl.maj. Pharasi se heengaan laat ŉ leemte in ŉ tydperk waar sy intellek, passie, toewyding, professionaliteit en selfvertroue die nodigste is, aangesien veiligheidsbeamptes nou daarna streef om balans te handhaaf tussen die voorkoming van misdaad en die handhawing van die Covid-19-afsonderingsregulasies,” sê Mawela. “Die dood het ons van ŉ bekwame beampte kom beroof. Hy was passievol oor sy werk. Hy was ŉ man van integriteit. Hy het te alle tye ŉ etiese en morele oordeel gehad. Genl.maj. Pharasi was inderdaad ŉ transformasieleier asook ŉ man met groot akademiese en professionele vaardigheid, maar tog steeds nederig,” sê Mazibuko.